HENG เพิ่มพอร์ตสินเชื่อ – ลด NPL
HENG รายงานผลการดำเนินงานไตรมาส 4/2565 มีกำไรสุทธิ 207.64 ล้านบาท เพิ่มขึ้น 57.55% จากไตรมาส 4/2564 และเติบโต 113.18% จากไตรมาส 3/2565
HENG รายงานผลการดำเนินงานไตรมาส 4/2565 มีกำไรสุทธิ 207.64 ล้านบาท เพิ่มขึ้น 57.55% จากไตรมาส 4/2564 และเติบโต 113.18% จากไตรมาส 3/2565
17 มี.ค. 2566

คุณค่าบริษัท
บริษัท เฮงลิสซิ่ง แอนด์ แคปปิตอล จำกัด (มหาชน) หรือ HENG โครงสร้างพอร์ตสินเชื่อ ณ สิ้นปี 2565 1.สินเชื่อเช่าซื้อ 56% 2.สินเชื่อจำนำทะเบียน 39% 3.สินเชื่ออื่น ๆ (บ้านและที่ดินเป็นหลักประกัน, สินเชื่อบุคคล, นาโนไฟแนนซ์) 5% โดยสินเชื่อเช่าซื้อมีสัดส่วนลดลงจากปี 2564 ที่มีสัดส่วน 71% ขณะที่สินเชื่อจำนำทะเบียนมีสัดส่วนสูงขึ้นจากปี 2564 ที่มีสัดส่วนเพียง 24% ทั้งนี้ เฮงลิสซิ่งฯ เปิดสาขาใหม่ในปี 2565 จำนวน 149 สาขา (เพิ่มขึ้นจากที่เปิดใหม่ 127 สาขา ในปี 2564)
HENG รายงานผลการดำเนินงานไตรมาส 4/2565 มีกำไรสุทธิ 207.64 ล้านบาท เพิ่มขึ้น 57.55% จากไตรมาส 4/2564 และเติบโต 113.18% จากไตรมาส 3/2565 กำไรสุทธิขยายตัวแข็งแกร่งเมื่อเทียบกับไตรมาสก่อน เนื่องจากการกลับรายการของผลขาดทุนด้านเครดิตที่คาดว่าจะเกิดขึ้น (ECL) จำนวน 34 ล้านบาท ในไตรมาส 4/2565 เทียบกับการรับรู้เป็นค่าใช้จ่าย ECL จำนวน 90 ล้านบาท ในไตรมาส 3/2565 และจำนวน 16 ล้านบาท ในไตรมาส 4/2564 และอัตราผลตอบแทนจากสินเชื่อ (loan yield) ไตรมาส 4/2565 ที่สูงขึ้น 0.4% สู่ระดับ 18.16%
อีกทั้งอัตราส่วนต้นทุนการดำเนินงานต่อรายได้ (Cost to income ratio) ไตรมาส 4/2565 ที่ปรับตัวดีขึ้น โดยลดลงมาที่ 49.7% จากไตรมาส 3/2565 ที่ 52.6% และไตรมาส 4/2564 ที่ 52.4% จากการประหยัดต่อขนาด (Economies of Scale) การกลับรายการของ ECL เนื่องจากการตั้งสำรองล่วงหน้าในไตรมาส 1/2565 สำหรับสินเชื่อเช่าซื้อที่อยู่ในมาตรการช่วยเหลือและต้องทยอยปรับเข้าสู่การปรับโครงสร้างหนี้ระยะยาวแทน จึงส่งผลให้กำไรงวดปี 2565 ของ HENG ออกมาโดดเด่นที่ 461.13 ล้านบาท เติบโต 30.34% จากงวดปี 2564 ที่มีกำไรสุทธิ 353.8 ล้านบาท
พอร์ตสินเชื่อรวม ณ สิ้นปี 2565 ของ HENG เติบโตโดดเด่น 30.93% จากสิ้นปี 2564 มาที่ 12,020.1 ล้านบาท ขณะที่เมื่อเทียบกับไตรมาส 3/2565 พอร์ตสินเชื่อรวมขยายตัว 7% โดยสินเชื่อเช่าซื้อ ณ สิ้นปี 2565 ขยายตัว 22.37% จากปี 2564 และสินเชื่อจำนำทะเบียนเติบโตได้สูงถึง 58.85% จากปี 2564 ด้านต้นทุนทางการเงินเพิ่มขึ้นเป็น 4.39% ในไตรมาส 4/2565 จาก 4.14% ในไตรมาส 3/2565 และ 3.93% ในไตรมาส 4/2564 จากอัตราดอกเบี้ยที่ปรับเพิ่มขึ้น อัตราส่วนค่าเผื่อผลขาดทุนด้านเครดิตต่อสินเชื่อรวม (LLR) ปี 2565 อยู่ที่ 4.5% ลดลงจากปี 2564 ที่ 5.9% ด้านผู้บริหาร HENG ตั้งเป้าพอร์ตสินเชื่อรวมปี 2566 เติบโตกว่า 20-30% จากปี 2565 โดยจะมุ่งขยายสินเชื่อจำนำทะเบียนรถให้มีสัดส่วนเพิ่มเป็น 55-60% จากปี 2565 ที่ 39% ของพอร์ตสินเชื่อรวม เนื่องจากให้ผลตอบแทนที่ดี ส่วนสินเชื่อเช่าซื้อตั้งเป้าที่ 30-35% ของพอร์ต เดินหน้าขยายพอร์ตสินเชื่อปีนี้สู่ระดับ 14,400 ล้านบาท และตั้งเป้าลดอัตราส่วนสินเชื่อด้อยคุณภาพต่อสินเชื่อรวม (NPLs) ให้เหลือ 2.9% จากปี 2565 ที่ 3.2%
บล.เคจีไอ (ประเทศไทย) ระบุว่า NPLs เกิดใหม่ยังอยู่ในระดับสูง ในขณะที่สัดส่วน NPLs ยังทรงตัวเมื่อเทียบไตรมาส 3/2565 อยู่ที่ 3.0% ในไตรมาส 4/2565 แต่ลดลงจาก 3.4% ในไตรมาส 4/2564 เนื่องจากมีการตัดหนี้สูญ (write-off) จำนวนมาก ในขณะเดียวกันบริษัทมีการกลับรายการ credit cost เป็น -1.1% ในไตรมาส 4/2565 จาก 3.2% ในไตรมาส 3/2565 และ 0.7% ในไตรมาส 4/2564 และเป็น 1.9% ในปี 2565 นอกจากนี้สัดส่วน NPL Coverage ยังลดลงเหลือ 149% ในไตรมาส 4/2565 จาก 185% ในไตรมาส 3/65 และ 172% ในไตรมาส 4/2564 และอยู่ที่ 149% ในปี 2565
สำหรับการประเมินมูลค่า (Valuation) หุ้น HENG ราคาปัจจุบัน (ราคาปิดวันที่ 14 มี.ค. 2566 ที่ 2.66 บาท) ซื้อขายกันที่ P/E 21.98 เท่า สูงกว่า P/E กลุ่มเงินทุนและหลักทรัพย์ที่ 17.59 เท่า ส่วนค่า P/BV ของหุ้น HENG อยู่ที่ 1.93 เท่า ต่ำกว่า P/BV กลุ่มเงินทุนและหลักทรัพย์ที่ 2.02 เท่า